Sygepleje- og lægekitlerne var skiftet ud med noget af det fineste puds i går aftes, da det nordjyske frontpersonale var inviteret til koncert i Musikkens Hus. I det seneste halvandet år har de været i front i kampen mod coronapandamien, og fredag aften blev de hyldet for deres indsats. - Det er utrolig dejligt, at der er folk, som tænker på det, siger Lotte Sander, der er overlæge på Aalborg Universitetshospital. Musikkens Hus sagde straks ja Det er gruppen MusikBeRiget, der står bag koncerten, som også havde selskab af Martin Brygmann og sangeren Szhirley. Da MusikBeRiget foreslog idéen for Musikkens Hus, var der ikke nogen tvivl om, at huset var med på idéen. - Hvad kan være større end at få lov til at være med til at hylde alle de fantastiske mennesker, som har gjort så stor en indsats under corona? Siger Andreas Mathew der er executive producer ved Musikkens Hus. Ved fredagens koncert var stemningen spændt og hyggelig, og det er måske langt fra den stemning, der har fyldt landets sygehuse og coronaafsnit siden marts sidste år. Betyder meget for frontpersonalet Her har hverdagen i langt tid været anderledes, og basale ting som afstandskrav har gjort dagligdagen sværere for frontpersonalet. Men i går blev de vanskelige følelser gemt væk for en stund, og det var tiltrængt. - Jeg synes, det er super at få lov til at blive inviteret ud udenfor sygehuset. Det er en stor anerkendelse af det arbejde, som bliver lavet på sygehusene, siger Lotte Sander. Det betyder også meget for Musikkens Hus at være med til at give den her oplevelse til de, der har stået i front det seneste halvandet år. - At give kulturelle vitaminer til de, der har gjort så stor en forskel, er helt fantastisk, siger Andreas Mathew.

Referat:
Fredag aften blev det nordjyske frontpersonale hyldet i Musikkens Hus. Det var gruppen MusikBeRiget, der stod bag koncerten.